Eyvind Vesselbo (V), 2005-03-31:
Lovforslaget her er en del af den samlede lovgivningsmæssige gennemførelse af den nye kommunalreform, som indebærer væsentlige ændringer af det eksisterende plansystem.
Regionplanerne, som vi kender dem i dag, afskaffes, og kommuneplanerne skal fremover også omfatte planlægningen for det åbne land.
Der indføres en ny plantype, den regionale udviklingsplan, som udarbejdes af regionsrådene.
Den regionale udviklingsplan vil ikke planlægge anvendelsen af de enkelte arealer og træder således ikke i stedet for regionplanerne.
Når det drejer sig om kommuneplanlægning, skal kommuneplanen indeholde følgende elementer: Mål for udvikling både i byerne og i det åbne land, retningslinjer for de emner, der i dag fastlægger retningslinjer for regionplanerne, og rammer for lokalplanerne.
Bestemmelserne for arealanvendelsen i de enkelte dele af kommunen skal anvendes i kommunernes konkrete administration af f.eks. landzonereglerne.
Kommuneplanen bliver derved det samlende dokument, hvor borgere og virksomheder kan finde alle regler og krav til arealanvendelsen i deres kommune.
Kommunerne gives mulighed for at fremsætte indsigelse mod nabokommunens planforslag, hvis forslaget har væsentlig betydning for kommunens udvikling.
Kan der ikke opnås enighed, afgøres sagen af regionsrådet.
Regionsrådene skal udarbejde regionale udviklingsplaner, som jeg nævnte før, som skal beskrive den ønskelige fremtidige udvikling for en række højt prioriterede emner og redegøre for de handlinger, regionsrådet vil foretage som opfølgning på udviklingsplanen.
Regionsrådene skal fremme realiseringen af udviklingsplanen ved at yde økonomisk støtte til konkrete projekter, hvis der er hjemmel hertil i sektorlovgivningen.
Og regionsrådene får adgang til at gøre ind sigelse, altså nedlægge veto, over for forslag til kommuneplaner, som er i modstrid med de regionale udviklingsplaner.
Det er ikke meningen, at regionsrådet skal kunne detailstyre den kommunale planlægning.
En eventuel indsigelse skal derfor være båret af overordnede hensyn til regionens samlede udvikling.
Lovforslaget indeholder bestemmelser, der fastsætter overordnede principper for kommunernes planlægning i hovedstadsområdet, og bestemmer, at miljøministeren efter høring af kommunerne fastsætter regler, der konkretiserer disse principper for planlægning.
VVM-reglerne har hidtil forudsat et tillæg til regionplanen.
Med lovforslaget vil VVM-opgaven i fremtiden blive varetaget af kommunalbestyrelserne, og VVM-pligtige projekter vil kræve et tillæg til kommuneplanen.
Enkelte projekttyper har dog en sådan udstrækning eller kompleksitet, at miljøministeren påtager sig VVMopgaven.
Det gælder også for de sager om godkendelse af særligt forurenende virksomheder efter miljøbeskyttelsesloven, der skal behandles af staten.
Der indføres hjemmel til at fastsætte regler om, at kommunernes afgørelser om husdyrbrug efter VVM-reglerne i en overgangsperiode på 2 år skal godkendes af Miljøministeriet.
Den nuværende regionplans retningslinjer, altså regionplan 2005, opretholdes med samme retsvirkning som et landsplandirektiv indtil den 1. januar 2007.
Amtsrådene vil efter den 1. januar 2006 ikke længere kunne tilvejebringe regionplansretningslinjer bortset fra VVM-tillæg.
Ministeren kan ophæve eller ændre retningslinjerne, når de nye kommuneplaner er udarbejdet, og således også varetage de overordnede hensyn.
Alt i alt er det her jo en videreførelse af den planlovgivning, som blev vedtaget i 2002, hvor vi ændrede ved en decentralisering af planloven og planlovgivningen.
Så fra Venstres side er vi meget positive over for det her forslag, og vi håber på en god behandling i det fremtidige arbejde.